F1-renjaer sterf maande na gru-ongeluk | Maroela Media
Jules Bianchi. Foto: Facebook
Die 25-jarige Franse Formule Een-renjaer Jules Bianchi is oorlede, meer as nege maande nadat hy in die Japanse Grand Prix in 'n gru-ongeluk betrokke was.
Bianchi het ernstige breinbeserings opgedoen in die ongeluk op 5 Oktober. Sy familie het in 'n mediaverklaring aangekondig dat hy Vrydagaand in 'n hospitaal in Nice, Frankryk oorlede is.
"Jules het tot die einde geveg, soos hy altyd gedoen het, maar vandag het sy stryd tot 'n einde gekom," het die Bianchi-familie gesê. "Ons pyn is geweldig en onbeskryflik. Ons wil graag die mediese personeel by Nice se CHU-hospitaal bedank wat hom met liefde en toewyding versorg het. Ons wil graag ook Jules se kollegas, vriende, ondersteuners en almal wat die afgelope paar maande hul liefde aan hom betoon het bedank. Dit het ons krag gegee en gehelp om die moeilike tye te hanteer."
Bianchi se ongeluk het sterk kritiek uitgelok. Dit het gedurende die wedren swaar gereën. Adrian Sutil het beheer oor sy renmotor verloor en teen 'n veiligheidsmuur gebots. 'n Herwinningsvoertuig is gebruik om Sutil se wrak te verwyder. Bianchi het op dieselfde plek as Sutil beheer verloor en teen die herwinningsvoertuig gebots.